ดึง5มหา’ลัยหนุนSME
เพราะการสนับสนุนธุรกิจขนาดกลางและขนาดย่อม (เอสเอ็มอี) ไม่สามารถทำได้เพียงการปล่อยสินเชื่อ แต่บางครั้งยังต้องเป็นพี่เลี้ยงธุรกิจแก่ผู้ประกอบการรายย่อยด้วย ล่าสุด ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ จึงได้จับมือกับ 5 สถาบันการศึกษา เพื่ออบรมโครงการสินเชื่อเพื่อพัฒนาผลิตภาพการผลิต (พีไอแอล) ในปี 2558 ขึ้น
3 ก.ค. 2558

เพราะการสนับสนุนธุรกิจขนาดกลางและขนาดย่อม (เอสเอ็มอี) ไม่สามารถทำได้เพียงการปล่อยสินเชื่อ แต่บางครั้งยังต้องเป็นพี่เลี้ยงธุรกิจแก่ผู้ประกอบการรายย่อยด้วย ล่าสุด ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ จึงได้จับมือกับ 5 สถาบันการศึกษา เพื่ออบรมโครงการสินเชื่อเพื่อพัฒนาผลิตภาพการผลิต (พีไอแอล) ในปี 2558 ขึ้น
นายสุพจน์ อาวาส กรรมการผู้จัดการเอสเอ็มอีแบงก์ ลงนามสัญญาจ้างมหาวิทยาลัยขอนแก่น มหาวิทยาลัยอุบลราชธานี มหาวิทยาลัยเทคโนโลยีราชมงคลธัญบุรี มหาวิทยาลัยราชภัฏยะลา และมหาวิทยาลัยเทคโนโลยีราชมงคลล้านนา โดยได้เงินสนับสนุนจากรัฐบาล 92.50 ล้านบาท เพื่อจัดจ้างผู้เชี่ยวชาญประเมินปรับปรุงเปลี่ยนแปลงเครื่องจักร และอบรมแนะนำผลิตภาพการผลิตแก่ลูกค้าพีไอแอล 3,500 รายในปีนี้ จากลูกค้าโครงการดังกล่าว 6,916 ราย เป็นจำนวนเงิน 18,940 ล้านบาท
โครงการนี้ยังเปิดรับสมัครนักศึกษาฝึกงานจังหวัดละ 2 คน เพื่อเป็นตัวแทนลงพื้นที่พบปะลูกค้าเป็นเวลา 3 เดือน ซึ่งยังเป็นการสร้างงานสร้างอาชีพให้นักศึกษาที่กำลังจะจบ โดยธนาคารจะจ่ายเงินเดือน 9,000 บาท/เดือน
สำหรับกรณีร่าง พ.ร.บ.ล้มละลาย ที่ผ่านการพิจารณาของคณะรัฐมนตรี (ครม.) สัญจรนั้น อยู่ระหว่างประเมินและรวบรวมข้อมูลลูกหนี้เอสเอ็มอีของธนาคารที่เข้าข่ายว่ามีจำนวนเท่าไร ยอมรับว่าอาจมีผลกระทบบ้าง แต่ไม่มากจนน่ากังวล